6. โครงการดำเนินงานในอนาคต

6.1 การลงทุนจัดหาเครื่องบิน เครื่องยนต์ อุปกรณ์และอะไหล่เครื่องบิน

ตามแผนการขยายเส้นทางบินไปยังจุดบินใหม่จำนวน 22 เมือง และการเพิ่มจำนวนเที่ยวบิน บริษัทฯ
จะต้องเพิ่มปริมาณการผลิตโดยรวม (ATK) เพื่อรองรับการขยายเครือข่ายการบินดังกล่าว
คิดเป็นการเติบโตร้อยละ 4.6 ต่อปี ในระยะเวลา 5 ปีข้างหน้า ดังนั้น บริษัทฯ
จะต้องจัดหาเครื่องบินเพิ่มทั้งหมด 12 ลำ ซึ่งเป็นการนำมาทดแทนเครื่องบินแบบโบอิ้ง 747-300
จำนวน 2 ลำ ที่จะปลดออกจากฝูงบิน ในปี 2549/50 โดยเป็นเครื่องบินพิสัยไกลจำนวน 11 ลำ
และพิสัยปานกลางจำนวน 1 ลำ บริษัทฯ คาดว่าจะต้องใช้เงินลงทุนทั้งหมดประมาณ 79,724
ล้านบาท นอกจากนี้ยังมีแผนการลงทุนในค่าอุปกรณ์และอะไหล่ มูลค่ารวม 19,361 ล้านบาท

6.2 การลงทุนในสินทรัพย์ถาวรอื่น

เพื่อให้การบริหารงานของบริษัทฯ เป็นไปได้ด้วยความราบรื่นและให้มีประสิทธิภาพสูงสุด
และเพื่อรองรับการขยายตัวในอนาคต บริษัทฯ มีแผนการลงทุนในสินทรัพย์ถาวรอื่น ดังนี้

6.2.1 การลงทุนในสินทรัพย์ถาวรอื่นที่ใช้ในการดำเนินงาน
ซึ่งไม่รวมการลงทุนในท่าอากาศยานสุวรรณภูมิ จำนวนเงินลงทุนทั้งสิ้น 7,333 ล้านบาท

-   ด้านปฏิบัติการบิน (Flight Operation) เป็นการลงทุนในการพัฒนาด้านการบิน เครื่องมือ
    อุปกรณ์ในการฝึกและพัฒนานักบิน โดยการปรับปรุงและพัฒนาระบบต่างๆ
    ของเครื่องบินฝึกจำลองเพื่อให้ สอดคล้องกับเครื่องบินที่ใช้งานอยู่ตลอดเวลา
    และเป็นการเพิ่มขีดความสามารถของนักบินในการบินอย่างมีมาตรฐานความปลอดภัยสูงสุด
    นอกจากนี้ยังมีการลงทุนในการพัฒนาระบบอุปกรณ์การฝึก
    ลูกเรือสำหรับใช้ในการฝึกลูกเรือที่ศูนย์ฝึกอบรมลูกเรือ

-   ด้านการซ่อมบำรุง (Technical Operation)
    เป็นการลงทุนในการจัดหาเครื่องมือและอุปกรณ์ซ่อมบำรุงในโรงซ่อมบำรุงขั้นพื้นฐาน
    ศูนย์ทดลองเครื่องยนต์อากาศยาน ศูนย์ปฏิบัติการซ่อมเครื่องยนต์อากาศยาน
    และโรงซ่อมบำรุงใหญ่ทั้งที่ท่าอากาศยานสากลกรุงเทพ และโรงซ่อมใหญ่ที่อู่ตะเภา

-   ด้านการบริการลูกค้า (Customer Services) ซึ่งประกอบด้วยการบริการบนเครื่องบิน
    และการบริการภาคพื้น
    ส่วนใหญ่จะเป็นการลงทุนเพื่อทดแทนสินทรัพย์ถาวรที่เสื่อมสภาพและมีอายุการใช้งานมานาน
    เพื่อเพิ่มขีดความสามารถให้แข่งขันกับคู่แข่งได้
    และการนำเทคโนโลยีทางคอมพิวเตอร์ที่ทันสมัยมาใช้งาน

-   ด้านการพาณิชย์ (Commercial Operation) เป็นการลงทุนทางด้านการพัฒนาระบบต่างๆ
    ให้ทันสมัย การลงทุนขยายพื้นที่การขนส่งและปรับปรุงอุปกรณ์ภาคพื้นดินในการขนถ่ายสินค้า
    และการลงทุนในโครงการพัฒนาระบบคอมพิวเตอร์และเทคโนโลยีสารสนเทศ

การลงทุนในสินทรัพย์ถาวรอื่นเพื่อเพิ่มประสิทธิภาพในการดำเนินงาน
เป็นการเพิ่มผลผลิตเพื่อให้สามารถรองรับกับความเติบโตทางธุรกิจของบริษัทฯ การลงทุนต่างๆ
จะเป็นไปตามสถานการณ์และสอดคล้องกับสภาพธุรกิจด้านการบิน

6.2.2 โครงการลงทุนที่ท่าอากาศยานสุวรรณภูมิ

เนื่องจากรัฐบาลมีนโยบายที่จะพัฒนาท่าอากาศยานสุวรรณภูมิขึ้นมาแทนท่าอากาศยานสากลกรุงเทพ
เพื่อรองรับปริมาณการจราจรที่เพิ่มขึ้นอย่างต่อเนื่องจนเลยขีดความสามารถที่ท่าอากาศยานสากลกรุงเทพจะรับได้
การบินไทยซึ่งใช้กรุงเทพฯ เป็นฐานปฏิบัติการ จึงมีความจำเป็นที่จะต้องลงทุนในโครงการต่างๆ 6
โครงการ ณ ท่าอากาศยานแห่งใหม่ เพื่อใช้ในการปฏิบัติการบิน คิดเป็นเงินลงทุนรวมประมาณ
13,755 ล้านบาท โดยบริษัทฯ
จะต้องดำเนินการให้แล้วเสร็จพร้อมกับการเปิดใช้ท่าอากาศยานสุวรรณภูมิในช่วงกลางปี 2548

การย้ายฐานปฏิบัติการไปยังท่าอากาศยานสุวรรณภูมิ จะก่อให้เกิดประโยชน์อย่างสูงต่อบริษัทฯ
ดังต่อไปนี้

-   การเพิ่มคุณภาพของผลิตภัณฑ์และการให้บริการ เนื่องจากสภาพที่ค่อนข้างแออัด ณ
    ท่าอากาศยานสากลกรุงเทพ ทำให้การบริการก่อนและหลังการบินของบริษัทฯ ถูกจำกัด เช่น
    ห้องพักรับรองผู้โดยสารชั้นหนึ่ง และชั้นธุรกิจที่ขาดอุปกรณ์อำนวยความสะดวกสบายที่เหมาะสม

-   เพิ่มกำลังการผลิตของหน่วยธุรกิจต่างๆ เช่น ครัวการบิน ซ่อมบำรุงอากาศยาน เป็นต้น
    ซึ่งปัจจุบันมีข้อจำกัดในการขยายธุรกิจ เนื่องจากกำลังการผลิตที่จำกัด ณ
    ท่าอากาศยานสากลกรุงเทพ

6.3 การปรับปรุงผลิตภัณฑ์

บริษัทฯ มีแผนที่จะปรับปรุงผลิตภัณฑ์บนเครื่องบิน เพื่อเพิ่มความสะดวกสบายให้ผู้โดยสาร
โดยมีกำหนดที่จะทยอยปรับปรุงภายในเครื่องบินที่ใช้ในเที่ยวบินระหว่างประเทศจำนวน 31 ลำ
โดยคาดว่าจะต้องใช้เงินลงทุน 7,366 ล้านบาท